איתמר אבנון, צעיר ישראלי ששירת בצה"ל כחייל בודד, נהרג אתמול (יום ה') יחד עם 294 בני-אדם נוספים בהתרסקות מטוס חברת "מלזיה איירליינס", שנפגע מטיל בזמן שטס בשמי מזרח אוקראינה.

אביו של איתמר, דב אבנון, כתב אתמול בדף הפייסבוק שלו: "לצערי, הבן שלי איתמר היה במטוס שהתרסק מעל אוקראינה. הוא היה בדרך חזרה לאוסטרליה אחרי ביקור בהולנד. הוא שירת בצנחנים ולחם ב'עופרת יצוקה', אבל נהרג במטוס שהתרסק".

אתמול בשעה 17:15 אבד הקשר עם טיסה MH17 של "מלזיה איירליינס" שטסה מאמסטרדם לקואלה לומפור. המטוס, ועליו 295 נוסעים, רובם הולנדים, ואנשי צוות מלזים, התרסק במזרח אוקראינה, בסמוך לגבול עם רוסיה. האזור שבו הופל המטוס נמצא בסכסוך מתמשך בין בדלנים פרו-רוסים לבין צבא אוקראינה זה כמה חודשים, מאז סיפוח חצי האי קרים על ידי רוסיה. נשיא אוקראינה כינה את התקרית "פעולת טרור", בעוד הצבא האוקראיני והמורדים הפרו-רוסים האשימו זה את זה בירי טיל הנ"מ לעבר המטוס.

אמש אישר סגן נשיא ארצות הברית ג'ו ביידן כי טיל הפיל את המטוס. שני גורמים אמריקניים רשמיים אמרו כי טיל קרקע-אוויר הוא זה שהפיל את המטוס המלזי. גורם אחד, ששמר על אנונימיות,

אמר כי מקור הטיל טרם ידוע. גורם אחר טען כי בוושינגטון מתחזק החשד כי הטיל נורה על ידי הבדלנים, שבהם תומכת מוסקבה. לדבריו, אין כל הוכחה כי כוחות הצבא האוקראיני ירו את הטיל משום שלא חסר להם אף טיל מהמערכות שלהם.

מזכיר המדינה האמריקני ג'ון קרי אמר הלילה כי הוא מזועזע מהפלת המטוס וקרא לביצוע חקירה "אמינה". "אין מילים שיכולות לתאר את תנחומינו למשפחות הקורבנות. ממשל ארצות הברית מוכן לסייע בחקירה בינלאומית שתהיה אמינה בכל דרך אפשרית". היום תתכנס מועצת הביטחון של האו"ם כדי לדון בטרגדיה.